Lik funnet i Sverige - frykter det er en savnet femåring
Svensk politi har siden i går formiddag lett etter en fem år gammel jente som forsvant fra en lekeplass i nærheten av sitt eget hjem, skriver Aftonbladet. Mandag morgen ble det funnet et lik bare 300 meter fra huset der jenta bodde. Politiet i Dalarna sier at det er stor sannsynlighet for at det er den fem år gamle jenta. - Klærne stemmer overens, så sannsynligvis er det henne, opplyser pressetalsmann ved Dalarna-politiet Bo Eriksson til avisen. Politi vil ikke spekulere på om det er skjedd noe kriminelt med femåringen. - For øyeblikket vet vi ikke noe om det. Vi har startet en innledende etterforskning for å finne ut om det er skjedd en forbrytelse eller ikke, utdyper Eriksson. Familien til jenta skal være varslet om funnet.
Det svenske heimevernet fant mandag morgen et lik i Horndal i Dalarna. Svensk politi sier det sannsynligvis er en fem år gammel jente som har vært savnet siden søndag.